1Mantû mamu magîtuîkîka, Saûrû nwa aathiîtagia kûûraga athingati ba Mwathani. Aathi kîrî mûthînjîri ûra mûnene wa Ngai 2amûûria amwe baarûa ciakûmûmenyithania sinagoogiini cia Ndamasiki. Eendaga baarûa inu kaingo oona muntû arî mûthingati wa njîra ya Mwathani naagu Ndamasiki, amûreeta Njerusaremu arî ûmûthaîke, nwîgue i mûka aarî kana i muntû mûrûme. 3Athiîte arî akubî gûkinya Ndamasiki, nthûti îmwe werû bwauma îgûrû bwamûthararîra nteere cionthe. 4Saûrû aagwa nthîgûrû. Eegua kayû kaaria n'we kauga, "Saûrû, Saûrû, i kî n'ûntû ûkûnnyamaaria?" 5Saûrû aûria, "I woû ûû, mûnene?" Kayû gaku kamwîra, "Ndî Yiesû ûra ûkûnyamaaria. 6Îndî amwe na ûgu, ûka ûthi taûni. Wakinya ûkeerwa bûra ûbatîîrue ûrûtha." 7Antû bara baathiyanîîtie na Saûrû baarûngi batarî na bwa kuuga. Ibeegiirue kayû, îndî gûtirî we boona. 8Saûrû aûka, aarancûkia îndî ataûmba kwona. Antû babu baarî na bo bamûgwata njara bamûtongoreeria baakinya Ndamasiki. 9Saûrû aakara ntugû ithatû atakwona. Na ntugû inu ithatû ataarîa kana anyua nwa mbi. 10Gûku Ndamasiki ikwarî na mûthingati wa Mwathani eetagwa Anania. Mwathani amwîta na njîra ya kîoneki, "Anania!" Anania eetîga auga, "Yîî, Mwathani!" 11Mwathani amwîra, "Îthi na barabara îra yîtagwa 'Îndûngaru,' ûthi kwa Njundas ûûrithîrie oogo muntû wa kuuma Taarisas, eetagwa Saûrû. Îîndî ûgu nakûromba na 12nkûmwonia na njîra ya kîoneki muntû eetagwa Anania aayîîte amwaigîîra njara kaingo atua kwona." 13Anania eera Mwathani, "Mwathani, imbîgîîtue mantû ma muntû ûyu kuumania na antû baingî, bûra athîînîîtie antû baaku Njerusaremu. 14Aayîîte naaga arî na watho kuuma kîrî athînjîri bara banene ba Ngai eetîgîîrîîtue kûgwata bara bonthe barî athingati baaku." 15Mwathani eera Anania, "Îthi. Nthuurîîte muntû ûyu atambia riîtwa rîakwa kîrî bara batarî Ayaundi, anene, na antû ba Isiraeri. 16Nwa mwanka anyamaare n'ûntû bwakwa na nkamwonia bûra akaanyamaara." 17Anania aathi aakinya kwa Njundas. Aigîîra Saûrû njara auga, "Mûruayia Saûrû, Mwathani, ta we Yiesû, ûra eebonaniirie kîrî woû ûrî njîraani, n'we aantûmîîte kaingo ûtua kwona kaîrî na ûûyûrwa i Kîrundu Ûmûtheru." 18Warîru gîntû gîkari ta magoko ma îkûyû mauma meetho ma Saûrû. Aatua kwona kaîrî, aabaatithua. 19Aarîa irio aagwata inya. Saûrû aakarakaranga ntugû igana ûna na athingati ba Yiesû naagu Ndamasiki. 20Aanjîîria gûtûmîîria masinagoogiini akîonanagia atî Yiesû i Mwana wa Ngai. 21Bonthe bara beegagua agîtûmîîria ibaarigaraga. Baûranagia, "Anga muntû ûyû t'ûra aranyamaaragia bara beetîgîîtie Yiesû Njerusaremu? Anga akîîya ûûgû tika araayîîte kûbagwatithia bairwa Njerusaremu kîrî athînjîri bara banene ba Ngai?" 22Îndî amwe noogu, Saûrû aathi na mbere gûtûmîîria, ûcamba bûkîongeerekaga. Noonaniirie bwega atî Yiesû n'we Mesia, mwanka Ayaundi bara baatûîre Ndamasiki baaga kîûria gîa kûmûûria. 23Nyuma ya ntugû igana ûna, Ayaundi baarûtha mûceemanio baabanga kûmûûraga. 24Îndî Saûrû aamenya mûbango wao. Mûthenya na ûtugû, Ayaundi babu baamûgiitagîra mîîrîgaani ya rûthingo rûra rwathiûrûkîrîte taûni kaingo bamûûraga. 25Kwoogu ûtugû bûmwe eetîgîri baatûrithîîria Saûrû bantû kwarî na mwanya rûthingooni, bamwîndamîîrîa oogo bamwîkîrîte gîkabûûni. 26Saûrû aacooka Njerusaremu, aageria kûgwatanîra na eetîgîri bara bangî. Îndî bonthe ibaamûkuthûkaga n'ûntû bateetîgagia kana wabu naarî agûtuîka mûthingati wa Yiesû. 27Baranaba amûthûkia amwira kîrî atûmwa. Abeera bûra Mwathani eebonaniirie kîrî Saûrû na bûra aariirie n'we arî njîraani. Baranaba eera atûmwa bûra Saûrû aatûmîîrie Ndamasiki kwa riîtwa rîa Yiesû arî na ûcamba. 28I rîo eetîgîri baagwatanîîre na Saûrû. Saûrû aariûnga Njerusaremu agîtûmagîîria na ûcamba kwa riîtwa rîa Mwathani. 29Saûrû naatûmîîrie kinya Ayaundi bara baaragia Kîîngiriki. Aakararania na bo mwanka beenda kûmûûraga. 30Eetîgîri bakûmenya ûgu baakuthûkia Saûrû bamwira Kaisaria. Bakûmûkinyithia Kaisaria bamwîra acooke kwao Taarisas. 31Eetîgîri ba Njundea, Gariiri, na Samaria ibaarî na ûkiri. Baathiire bakîongeerekaga na bakîgîîyaga ûûmîîria, bakîîgagua baganîrîtwe i Kîrundu Ûmûtheru na bagîkuthûkaga Mwathani. 32Petûrû waakîriûngaga gûntû na gûntû, aariûngîra eetîgîri ba taûni yeetagwa Runda. 33Eethîra muntû taûni înu eetagwa Ainias. Ainias aarî kîonje na aatûîre amaami mûkondorooni mîanka înana. 34Petûrû amwîra, "Ainias, Yiesû Kîrîstû nagûkworia. Ûkîîra ûûmbie mûkondoro waku." Warîru Ainias aarûngama. 35Antû ba taûni înu na ba taûni ya Caroni bakwona ûgu baagarûka kîrî Mwathani. 36Kûrî mwekûrû ûmwe wa taûni yeetagwa Njopa aarî mwîtîgîri, eetagwa Tabiitha. (Na Kîîngiriki i bûmwe na Ndorokas. Ndorokas i 'Nthia'.) Aarî mwekûrû aarûthaga mantû meega na aateethagia nkîa rîonthe. 37Îndî kagiitaani gaku aayua, aakua. Antû baathambia kiimba gîake, beetithia ngorobaani baiga ku. 38Taûni înu ya Njopa îtirî kûraaya na ya Runda. Kwogû eetîgîri bakûmenye Petûrû naarî Runda baatûma antû baîrî. Antû babu baathi bamwîra, "Tûthi Njopa na mpwî." 39Petûrû aacookania na bo warîru. Petûrû bagûkinya, beetia ngoroba. Eethîra eekûrû ntigwa bakîrîraga. Bamwonia nguo ira Ndorokas aatumaga arî mwoyo. 40Petûrû abaruta nja bonthe. Aaturia maru aaromba. Rîru aacooka eera kiimba, "Tabiitha, ûka!" Tabiitha aarancûkia oona Petûrû, aakara nthîgûrû. 41Petûrû amûgwata njara amûrûngamia. Eeta eetîgîri na eekûrû bara ntigwa abanenkera Ndorokas arî mwoyo. 42Mantû mamu maamenyekana Njopa yonthe. Antû baingî beetîgia Mwathani. 43Petûrû aakarakara Njopa kwa muntû aatagutaga njûo eetagwa Simioni.
kik_Latn